**Եզրակացություն**

**ՀՀ Վայոց Ձորի մարզի Վայք համայնքի Փոռ բնակավայրի դպրոցի նախկին շենքը համայնքին հանձնելու վերաբերյալ**

2016 թվականին Փոռ գյուղը միացել է Վայք խոշորացված համայնքին և ունի 126 բնակիչ, ովքեր հիմնականում զբաղվում են անասնաապահությամբ, մեղվաբուծությամբ և հողագործությամբ: Փոռի դպրոցի շենքը կառուցվել է 2001 թվականին ԱՄՆ-ում բնակվող բարերար Ալեք Բաղդասարյանի և իր տիկնոջ միջոցներով: 2012 թվականից դպրոցը չի գործում աշակերտների թվի նվազման պատճառով: Չշահագործվելու պատճառով շենքում առկա են քայքայման նշաններ:

Փոռի վարչական ղեկավարի աշխատակազմը և գրադարանը 1996 թվականից տեղակայված է խարխուլ վագոն տնակում, իսկ գրադարանն ունի 2570 միավոր գրականություն և ներկայումս չի գործում: Անմխիթար պայմանների հետևանքով գրքերի պահպանությունը վտանգի տակ է գտնվում:

Դպրոցի նախկին շենքը համայնքին հանձնելուց հետո նախատեսվում է վարչական ղեկավարի աշխատակազմը և գրադարանը տեղափոխել դպրոցի շենք, որի համար 2018 թվականին ներդրվելու է 300 հազար դրամ, իսկ 2019 թվականին՝ 400 հազար դրամ գումար ներքին հարդարման համար:

Գյուղում բնակվող 1-6 տարեկան 10 երեխաների համար կտրամադրվի 2 սենյակ՝ ցերեկային կենտրոն /նախակրթարան/ ստեղծելու համար: Նախակրթարանին առանձին մուտք բացելու և կահավորելու համար նախատեսվում է ներդնել 400 հազար դրամ:

2019-2020 թվականներին նախատեսվում է դպրոցի հետևի մասում գտնվող կանաչապատ հարթ տարածքում կառուցել մանկական խաղահրապարակ, որը կօժանդակի նաև երեխաների ցերեկային խնամքի կենտրոնի աշխատանքներին: Ներդրումը կազմելու է 1մլն. դրամ՝ գույքի ձեռք բերման և շինարարական աշխատանքի համար:

Հաշվի առնելով վերոգրյալը, ՀՀ տարածքային կառավարման և զարգացման նախարարությունը առակություն չունի ՀՀ Վայոց Ձորի մարզի Վայք համայնքի Փոռ բնակավայրի դպրոցի նախկին շենքը համայնքին հանձնելու վերաբերյալ: